Sjaldgæft að konur tilkynni kynbundið ofbeldi við kvensjúkdómaskoðun Heilbrigðisráðuneytið , Landspítalinn , Sjúkrahúsið á Akureyri og embætti Landlæknis búa ekki yfir neinum upplýsingum um kynbundið áreiti og ofbeldi gagnvart konum við kvensjúkdómaskoðun og fæðingar . Heilbrigðisráðherra segir mikilvægt að viðurkenna og rannsaka slíkt ofbeldi . Rósa Björk spurðist fyrir um hvort Svandís Svavarsdóttir , heilbrigðisráðherra , teldi þörf á að viðurkenna að kynbundið áreiti og ofbeldi gæti átt sér stað í tengslum við fæðingar og kvensjúkdómalækningar og hvort herða ætti lög um réttindi sjúklinga . Fréttablaðið / samsett mynd Ritstjórn Auglýsing Heilbrigðisráðuneytið býr ekki yfir upplýsingum um hvort kynbundið áreiti og ofbeldi gagnvart konum við kvensjúkadómaskoðun og fæðingar ekki verið rannsakað á Íslandi . Þetta kemur fram í svari heilbrigðisráðherra við fyrirspurn Rósu Bjarkar Brynjólfsdóttur þingmanns . Landspítalinn , Sjúkrahúsið á Akureyri og embætti Landlæknis höfðu engar upplýsingar um að slíkar rannsóknir hefðu verið gerðar hér á landi . „ Samkvæmt upplýsingum frá Landspítala er sjaldgæft að kona tilkynni spítalanum um að hún telji sig hafa orðið fyrir áreiti eða kynbundnu ofbeldi við kvensjúkdómaskoðun eða fæðingu . Ekki liggur fyrir nákvæm skráning um þessi atvik . Samkvæmt upplýsingum frá Sjúkrahúsinu á Akureyri var eitt slíkt atvik tilkynnt á síðastliðnum 20 árum og fór málið í hefðbundinn kvörtunarferil hjá embætti landlæknis , “ segir í svari heilbrigðisráðherra . Rósa Björk spurðist fyrir um hvort Svandís Svavarsdóttir , heilbrigðisráðherra , teldi þörf á að viðurkenna að kynbundið áreiti og ofbeldi gæti átt sér stað í tengslum við fæðingar og kvensjúkdómalækningar og hvort herða ætti lög um réttindi sjúklinga , líkt og Evrópuráðsþing hefur hvatt aðildarríki Evrópuraðsins til að gera . Svandís sagði í svari sínu að mikilvægt væri að viðurkenna að slíkt áreiti og ofbeldi gæti átt sér stað . „ Þá telur ráðherra enn fremur mikilvægt í ljósi þeirra réttinda sem sjúklingum eiga að vera tryggð með lögum um réttindi sjúklinga , en einnig í ljósi ályktunar Evrópuráðsins nr. 2306 frá 2019 , að öll atvik þar sem sjúklingur telur sig hafa orðið fyrir áreiti eða ofbeldi við veitingu heilbrigðisþjónustu séu skráð á heilbrigðisstofnunum og hjá öðrum veitendum heilbrigðisþjónustu . Sérstaklega þarf að huga að skráningu atvika í tengslum við kvensjúkdómaskoðanir og fæðingar í ljósi þess hve viðkvæmri stöðu konur geta verið í þegar þær sækja þessa tegund heilbrigðisþjónustu . “ Ráðherra segir að með nákvæmri atvikaskráningu yrði ljóst hvort þörf væri á laga - eða reglugerðarbreytingum . Skráningin gæti gefið betri mynd af því hvort tilefni sé til að fara af stað í upplýsinga - og fræðsluátak um kynbundið áreiti og ofbeldi gagnvart konum við kvensjúkdómaskoðun og fæðingar . Í svari ráðherra kemur fram að upplýsingabæklingur um réttindi sjúklinga hefur ekki verið uppfærður frá því að hann var gefinn út árið 1999 . Sama á við um bækling um lög um réttindi sjúklinga fyrir heilbrigðisstarfsmenn sem gefinn var út ári síðar .